
Tisztelt Közgyűlés!

Zalaegerszeg Megyei Jogú Város Közgyűlése ZMJVK 108/2010. sz. határozatával elfogadta Zalaegerszeg Zöldfelületi Stratégiáját és annak 2010-2015. évekre vonatkozó Cselekvési Tervét. Felkérte a polgármestert, hogy minden év október 31-ig tegyen javaslatot a Közgyűlésnek arra, hogy a Cselekvési Terv zöldfelületi rendszer fejlesztése érdekében meghatározott programok projektjei közül mely feladatokat kell az adott évben elvégezni. Felhatalmazta a polgármestert, hogy a mindenkori éves költségvetés tervezésekor lehetőség szerint biztosítson fedezetet a kijelölt projektek tervezési és/vagy kivitelezési munkálataira.
A határozatnak megfelelően a 2012. évi novemberi közgyűlésre összeállítottuk Zalaegerszeg Zöldfelületi Stratégiájának 2013. évi Cselekvési Tervét, melynek megvalósulását az alábbi táblázat ismerteti:
	ssz.
	cél megnevezése
	projekt
	rövid leírás
	Tervezett költség

bruttó eFt
	Tényleges

költség

bruttó eFt

	1.
	A városközpont zöldfelületeinek érték-megőrző fenntartása, megújítása
	Európa tér növényállományának revitalizációja és érték-megőrző fenntartása

Megvalósítás folyamatban!
	Green City irányelvei alapján a tér növényi rendszerének fejlesztése, ágyások évelőkkel történő beültetése mulccsal történő borítása. Az erodálódott felületeken szintén évelő beültetések tervezettek, zöldfelületek tavaszi tápanyag utánpótlása és az ágyásokat takaró fenyőkéreg pótlása. 
	600
	600

	2.
	
	Belváros cserjefelületeinek

revitalizációja és érték-megőrző fenntartása


	A belváros színes, virágos növényállományának értékmegőrző fenntartása, a kialakított ágyások időszakos megújítása, bővítése színes, változatos egynyári virágokkal, rózsákkal történő beültetése. 
	2.000
	1.990

	3.
	A város középületeinek környezetének rendezése
	Keresztury Dezső ÁMK előtti zöldfelület áttervezése

Megvalósítás folyamatban!
	A művelődési központ előtt található rézsűs kialakítású zöldfelület megújítása
	600
	600

	4.
	Zöldfelületek, közparkok használati értékének növelése
	Millennium tér megújítása
	
	300
	299

	5.
	
	Vizslapark- „Matáv játszótér” felújítása
	.Az eszközök és köztéri bútorok több esetben rongálódottak cseréjük feltétlenül indokolt. A használható, felújítandó elemek megtartásával anyaghasználatában egyező-hasonló rusztikus rönk eszközök telepítése javasolt. A környező fás területet ligetesebbé, átláthatóbbá tenni, esetleg szükség esetén a terület éjszakai világítását megoldani.
	1.200
	az önkormányzat a Vizslapark funkcióbővítését tervezi, így ez az elem az idei elmarad.



	6.
	Lakóterületi zöldfelületek kialakítása és a meglévők revitalizációja
	Páterdombi városrészben lakótömb revitalizációja

Megvalósítás folyamatban!
	A Páterdombi-Kinizsi utcai lakótömbök megújítása során egy a kisgyermekes korosztály játék és mozgásigényét kielégítő játszótér bővítése tervezett, játszóeszközökkel, növényzettel és egyéb kültéri berendezésekkel.
	1.000
	1.900

	7.
	Fasorok megújítása
	Ady Endre u. 

(Arany János  u. helyett vízvezeték rekonstrukció miatt)
Megvalósítás folyamatban!
	A meglévő és kivágandó állomány többsége csonkolt Celtis (ostorfa, 75 db), majd a juhar következik (8 db), 1- 1 díszszilvával és ennek alanyával. Átültetendő 3 db, maradhat műszeres vizsgálat után 3 db. Ültetés: A már meglévő új ültetést folytatva: Liquidambar styraciflua- amerikai ámbrafa 
	2.000
	2.000

	8.
	Zöldfelületi intézmények növényállományának fejlesztése
	AquaCity
	A tavalyi évi szezonban megújult a település kiemelt turisztikai célpontjának számító fürdőlétesítmény fogadótere. Annak érdekében, hogy a jövőben is színes, virágos kép fogadja a látogatókat, szükséges a fürdő bejárata előtt kialakított ágyások megújítása színes, változatos egynyári virágokkal.
	500
	730

	9.
	Önerős zöldfelület kialakítás támogatása
	Növénybeszerzés,

virágföld biztosítása
	Önerős lakossági zöldfelület kialakítási kezdeményezések, környezetszépítő tevékenységek támogatásához növényzet, virágföld biztosítása. 
	300
	300

	Mindösszesen:
	8.500
	8.419


Zalaegerszeg Zöldfelületi Stratégiájának jövőképe: „élhető, versenyképes és fenntartható települési környezet megteremtése, a zöldfelület-gazdálkodás eszközeivel.”
Ezen alapelv figyelembevételével a 2014. évi Cselekvési Terv meghatározásánál is indokoltnak tartottuk, hogy a programokból (ökológiai, gazdasági és társadalmi szempontok alapján) lehetőség szerint legalább 1-1 projekt kerüljön megvalósításra, annak érdekében, hogy a fejlesztések a zöldfelületi rendszer minden területén érvényesülhessenek. 

A Stratégiában megjelölt célt, azaz a város zöldfelületi rendszerének fejlesztését jelen projektek minőségi értéknövekedésben támogatják. Ez egyaránt jelenti a zöldfelületi vagyon eszmei értékének növekedését és a települési környezet vizuális-pszichikai teljesítőképességének a fokozását. A tervezett projektek megvalósulásával az épített környezet és a hozzá kapcsolódó zöldfelületek a város élhetőségét és esztétikai értékét gazdagítják. A költségvetések készítésekor a Közgyűlés döntése alapján forrást kell biztosítani, az előzetes költségbecslések alapján a tervezett programok költségei az alábbiak szerint alakulnak:
	1.1.
	A városközpont zöldfelületeinek érték-megőrző fenntartása, megújítása
	2.300 eFt

	1.2.
	A város középületeinek környezetének rendezése
	2.000 eFt

	1.3.
	Zöldfelületek, közparkok használati értékének növelése
	1.500 eFt

	1.4.
	Lakóterületi zöldfelületek kialakítása és a meglévők revitalizációja
	1.500 eFt

	1.5.
	Fasorok megújítása
	1.500 eFt

	1.6.
	Zöldfelületi intézmények növényállományának fejlesztése
	500 eFt

	1.7.
	Oktatási, nevelési intézmények udvarainak fejlesztése
	1.000 eFt

	1.8.
	Önerős zöldfelület kialakítás támogatása

	300 eFt

	Mindösszesen
	10.600 eFt


Célunknak kell tekinteni, hogy a felsorolt programok bővüljenek a város zöldfelület-fejlesztéseket érintő igényeivel. Fontos, hogy a stratégia elemeinek és az egyes igények megvalósulásának szinergikus hatása érvényesüljön.
Jelen előterjesztés melléklete tartalmazza az egyes programokon belül 2014-ben elvégzendő projektelemeket.

A Városfejlesztési, Üzemeltetési és Tervezési Bizottság 136/2013. számú határozatával az előterjesztést egyhangúlag – 10 igen szavazat – támogatta. A bizottság felhívja a figyelmet a faállomány folyamatos figyelésére és a rendelkezésre álló költségvetési sorok hatékony felhasználására.

A Gazdasági Bizottság 198/2013. számú határozatával az előterjesztést 12 igen egyhangú szavazattal támogatta.

A Pénzügyi Bizottság 90/2013. számú határozatával az előterjesztést 9 igen, egyhangú szavazással közgyűlési tárgyalásra alkalmasnak tartja azzal, hogy a Zöldfelületi Stratégiát javasolja kiegészíteni a kutyafuttatók létesítési lehetőségének megvizsgálásával, és erre forrás biztosításával.
A bizottság javaslata alapján 2014. évben megvizsgáljuk a kutyafuttatók kialakításának lehetőségét, amelynek eredménye alapján a szükséges forrás biztosításáról a későbbiekben gondoskodunk. 

Kérem a Tisztelt Közgyűlést, hogy Zalaegerszeg Zöldfelületi Stratégiájának 2014. évi Cselekvési Tervét szíveskedjen elfogadni. 
Határozati javaslat:

Zalaegerszeg Megyei Jogú Város Közgyűlése elfogadja Zalaegerszeg Zöldfelületi Stratégiájának 2014. évi Cselekvési Tervét. Felhatalmazza a polgármestert, hogy a 2014. évi költségvetés tervezésekor lehetőség szerint biztosítson 10,6 MFt összegű fedezetet a kijelölt projektek tervezési és/vagy kivitelezési munkálataira.

Határidő: 2014. évi költségvetés jóváhagyása

Felelős: 
Gyutai Csaba polgármester

Zalaegerszeg, 2013. november 14.






Gyutai Csaba sk.






polgármester

melléklet

Zalaegerszeg Zöldfelületi Stratégiája

IV. ütem

2014. évi Cselekvési Terv
Együtt mindenki többet tehet,
 teremtsünk Zöld Zalaegerszeget!

1.1. A városközpont zöldfelületeinek érték-megőrző fenntartása, megújítása
Keresztury tér növényállományának revitalizációja és érték-megőrző fenntartása
Egyes, korábbi években kivitelezett zöldfelületeken a magas igénybevételnek, illetve bizonyos növényfajok elöregedésének, kiritkulásának következtében indokolt lehet a gyakorlati tapasztalatok figyelembevételével az egykori kertépítészeti tervek felülvizsgálata. A zöldfelületek esztétikai hatásának fokozása érdekében időszerű ezen terek növényállományának a revitalizációja. Növény-egészségügyi, esztétikai, városökológia és gazdaságossági szempontokat mérlegelve szükséges a növényállomány cseréje, pótlása. 

A tervezett növényállományt a tér megváltozott funkciójához és a használati potenciáljához igazodóan szükséges kialakítani.

Javaslat

· Kivitelezési munkák megvalósítása (2014.II-IV.negyedév)


300 eFt
Belváros cserjefelületeinek revitalizációja és érték-megőrző fenntartása
Az elmúlt évek kiemelt feladatának tekintettük a belvárosi utcák,terek esztétikai értének növelését, amelyet a növényállományok összetételének megújításával, színesebbé, virágosabbá tételével értünk el. Ez irányú törekvésünk pozitív fogadtatásra talált mind a lakosság, mind az idelátogatók - köztük a Virágos Magyarországért mozgalom zsűrije - körében. 

A belváros színes, virágos növényállományának értékmegőrző fenntartása érdekében szükséges a kialakított ágyások időszakos megújítása, bővítése színes, változatos egynyári virágokkal, rózsákkal történő beültetése. A növényzet revitalizációján túl szükséges a zöldfelületek tavaszi tápanyag utánpótlása és az ágyásokat takaró fenyőkéreg pótlása. Továbbá újabb zöldfelületek bekapcsolása a belvárosi virágosítási programba.

Javaslat: 

· Kivitelezési munkák megvalósítása (2014. II-IV. negyedév)


2000 eFt

1.2. A városi középületek környezetének rendezése
Göcseji Falumúzeum:

Az önkormányzati tulajdonba került Falumúzeum előtti terület (fogadórész, parkoló környezete) rendezése az elkerülő út megépítése után feltétlen indokolttá válik. A fogadó tér környezetét mind funkcionálisan, mind esztétikailag szükséges a burkolatok és a zöldfelületek megújítása. A tehermentesítő út építése várhatóan 2014. márciusában indul és a tervezett befejezési határidő 2014. szeptember 30., a parkosítási munkáknak ehhez kell igazodni.
Javaslat:

· Kiviteli munkák megvalósítása (2014. III-IV. negyedév)


1.000 eFt

Városi strand előtti zöldfelület rendezése

A városi strand Ady E. utca felőli főépülete előtt lévő zöldterületen jelenleg egy nem szabályos, engedély nélküli parkoló működik, melynek útcsatlakozása ebben a formában balesetveszélyes. A rendezési terv szerint a terület közparkként szerepel, azonban jelenleg a strand területének jogi határain belül található. Előzőek alapján szükséges a szabálytalan, balesetveszélyes parkoló megszűntetése és a területen a rendezési terv szerinti parkot kialakítani.

Javaslat

· Kivitelezési munkák megvalósítása (2014. II. negyedév)


1.000 eFt
1.3. Zöldfelületek, közparkok használati értékének növelése
Május 1. liget

A rendszeres parkgondozási munkákon túl szükségessé vált a liget megújítása - az elöregedett növények és az elhasználódott parki elemek cseréje, a burkolt felületek állagjavítása - és a fejlesztés is a parkban.

A gazdag növényállományú parkot, jelenleg elhanyagoltsága miatt csak kevesen használják. A rekreációs igénybevétel minimálisnak mondható, alapvetően inkább csak átközlekedés a funkciója. A rézsűfelületek elburjánzott növényállománya miatt jelenleg a park közbiztonsági szempontból sem nem kedvelt. A benne található kamasz korosztály számára kialakított játszótéri eszközök, a kerítés és a köztéri bútorok gyakran vandalizmus áldozatául esnek. A park speciális elhelyezkedése és szerkezete miatt, rendkívül kedvező adottságokkal rendelkezik egy meghitt hangulatú, több korosztály használati igényét kielégítő zöldfelületi egység kialakítására.
Javaslat

· Kivitelezési munkák megvalósítása (2014. II-IV. negyedév)


1.500 eFt
1.4. Lakóterületi zöldfelületek kialakítása és a meglévők revitalizációja

Ságodi településrész Fakopáncs-Csillagfény sarok

A meglévő közösségi park és játszótér további elemekkel való fejlesztése javasolt oly módon,hogy a kisgyermekes korosztály játékigényét bővítsük. Hinta, játékok telepítése és a lakosság által egyeztetett növények ültetése tervezett.
Javaslat

· Kivitelezési munkák megvalósítása (2014. II-III. negyedév)


500 eFt
Kertvárosi régi rönk játszótér felújítása 

A meglévő - bár Eu szabványos ám elhasználódott - alacsony használati és esztétikai értékű eszközök cseréje és a növényállomány megújítása javasolt (Erkel F. u játszótér vagy Balassi park vagy Liszt park, az állapotfelméréstől függően). A park komplex kialakítása érdekében a pihenő funkciót szolgáló köztéri bútorok telepítése indokolt.

Javaslat

· Kivitelezési munkák (2014. III-IV. negyedév)




 1000 eFt

1.5. Fasorok megújítása

Mártírok útja
A meglévő, megmaradó növények között a hársfa dominál. Így ehhez alkalmazkodtunk. A csonkolt fák mindenütt lecserélendők, az időközben csonkolás után felnövesztettek pedig kezelendők. Térkövezett zöld (75. sz), illetve parkolóval elfoglalt fahely (Zelka) itt is található. Kisfaludy utcától délre mind csonkolt. Tuskókiásással a régi fahelyek is „visszafoglalhatók”. Kivágás: Csonkolt hárs (48), ecetfa 3 db, csonkolt ostorfa déli részen főleg (14). A tervezett hársfa: Tilia cordata „Savaria” felfelé törő, sudaras koronájú, egyenes törzsű fa, magyar szelekció.
Javaslat:

· Fakivágási és ültetési munkák megvalósítása (2014. I-IV. negyedév)

1.500 eFt
1.6. Zöldfelületi intézmények növényállományának értéknövelő fejlesztése
AquaCity

Az idei évi szezonban megújult a település kiemelt turisztikai célpontjának számító fürdőlétesítmény fogadótere. Annak érdekében, hogy a jövőben is színes, virágos kép fogadja a látogatókat, szükséges a fürdő bejárata előtt kialakított ágyások megújítása színes, változatos egynyári virágokkal.
Javaslat:

· Növénytelepítési munkák megvalósítása (2014. II. negyedév)


500 eFt

1.7.  Oktatási, nevelési intézmények udvarainak fejlesztése
Zalaegerszegi Belvárosi I. számú Óvoda Ságodi Telephelye 
Az udvar az épületek belső terének folytatása a szabadban, a kisgyermekek egészséges fejlődését, képességeinek, készségeinek és ismereteinek bővítését szolgálja. Ezért fontos követelmény, hogy biztosítson tág lehetőséget a természettel való minél bensőségesebb együttélésre, a természet megtapasztalására, a növények (és állatok) megfigyelésére, gondozására.  A kertkialakítás legyen vonzó, nyújtson élményt minden évszakban, mindig legyen benne valami gyűjtögetni, megcsodálni való.

Az óvoda kertjeinek megújítása, ezen szakmai irányelvek figyelembevételével az eszközök modernizálásával, és a növényállomány megújításával javasolt.

Javaslat

· Kivitelezési munkák (2014. III-IV. negyedév)




 1000 eFt

1.8. Önerős zöldfelület kialakítás támogatása

Önerős lakossági zöldfelület kialakítási kezdeményezések, környezetszépítő tevékenységek támogatásához növényzet, virágföld biztosítása. 
Javaslat:

· Növénybeszerzés, virágföld biztosítása
300 eFt

